
RAPORT DE SPECIALITATE
la proiectul de hotărâre privind aprobarea listei pentru stabilirea ordinii de prioritate a solicitanților 

îndreptățiți să primească o locuință și a listei privind repartizarea locuințelor nZEB plus pentru tineri, proprietate publică a Municipiului Câmpulung Moldovenesc

INIŢIATOR PROIECT DE HOTÃRÂRE: Primar, Negură Mihăiţă
Direcția Tehnică și Urbanism din cadrul Primăriei municipiului Câmpulung Moldovenesc, analizând proiectul de hotărâre menționat, precizează următoarele:

Municipiul Câmpulung Moldovenesc a implementat proiectul „Construire bloc de locuințe pentru tineri în municipiul Câmpulung Moldovenesc, județul Suceava”, finanțat prin Planul Național de Redresare și Reziliență – Componenta C10 „Fondul Local”, în baza Contractului de finanțare nr. 137344/06.12.2022, prin care au fost realizate 12 locuințe nZEB plus, destinate tinerilor proveniți din comunități marginalizate și grupuri vulnerabile.

Imobilul este situat în municipiul Câmpulung Moldovenesc, str. Ciprian Porumbescu nr. 16B, în zona centrală a localității.

Prin Hotărârea Consiliului Local al municipiului Câmpulung Moldovenesc nr. 111/30.07.2026 a fost aprobat Regulamentul privind repartizarea și închirierea locuințelor nZEB plus pentru tineri, proprietate publică a Municipiului Câmpulung Moldovenesc, prin care au fost stabilite condițiile de eligibilitate, criteriile de ierarhizare, documentele necesare, procedura de analiză și repartizare, precum și condițiile de închiriere a locuințelor.

Potrivit regulamentului, solicitanții care aveau cereri depuse anterior pentru atribuirea unei locuințe sociale au fost invitați să depună cererea specifică pentru acordarea unei locuințe nZEB plus pentru tineri și să își actualizeze și să își completeze dosarele cu documentele necesare verificării îndeplinirii condițiilor specifice acestei categorii de locuințe. Pentru acești solicitanți, vechimea cererii inițiale a fost păstrată și avută în vedere la aplicarea criteriului de ierarhizare corespunzător.

Comisia de analiză a solicitărilor de locuințe, constituită prin H.C.L. nr. 181/18.12.2024, a procedat la analizarea individuală a dosarelor, verificarea documentelor justificative, a informațiilor existente în evidențele autorității publice locale și, după caz, a celor rezultate din anchetele sociale și din verificările efectuate, în raport cu condițiile de eligibilitate stabilite prin regulament.

În urma verificării îndeplinirii cumulative a condițiilor de eligibilitate, 20 de solicitanți au fost declarați eligibili, fiind admiși la etapa de evaluare și ierarhizare. Menționăm că numeroase cereri nu au fost actualizate, completate cu documentele necesare, iar aceste cereri au fost respinse, ca urmare a neîndeplinirii uneia sau mai multor condiții de eligibilitate, a neactualizării sau necompletării dosarelor în urma solicitărilor transmise ori a altor situații constatate în urma verificărilor efectuate.

Rezultatele analizei, precum și motivele individuale care au stat la baza admiterii sau respingerii cererilor sunt consemnate în Procesul-verbal nr. 29225 din 25.08.2026 al Comisiei de analiză a solicitărilor de locuințe.

Pentru cei 20 de solicitanți declarați eligibili, Comisia a procedat la aplicarea criteriilor de ierarhizare prevăzute de regulament, pe baza documentelor existente la dosar și a anchetelor sociale efectuate. Pentru fiecare solicitant eligibil a fost întocmită fișa de calcul a punctajului, fiind stabilite punctajul total și ordinea de prioritate.

În urma acestei proceduri, Comisia a întocmit Lista cuprinzând solicitanții îndreptățiți să primească o locuință nZEB plus pentru tineri, în ordinea de prioritate rezultată din punctajele obținute și, după caz, din aplicarea criteriilor de departajare prevăzute de regulament.

Potrivit art. 12 din Regulamentul aprobat prin H.C.L. nr. 111/30.07.2026, lista cuprinzând solicitanții îndreptățiți să primească o locuință, în condițiile și în ordinea de prioritate stabilite, se aprobă prin hotărâre a Consiliului Local al Municipiului Câmpulung Moldovenesc, în urma propunerii Comisiei de analiză a solicitărilor de locuințe.

Având în vedere fondul locativ disponibil, constituit din 12 locuințe nZEB plus pentru tineri, Comisia a procedat, de asemenea, la întocmirea Listei privind repartizarea locuințelor, cu respectarea ordinii de prioritate stabilite, a componenței familiilor și a structurii locuințelor disponibile, în conformitate cu prevederile regulamentului.

Faptul că numărul solicitanților declarați eligibili este mai mare decât numărul locuințelor nZEB plus disponibile nu conduce la pierderea posibilității acestora de a beneficia ulterior de o locuință din fondul locativ al municipiului. Solicitanții care nu beneficiază, în cadrul prezentei proceduri, de repartizarea uneia dintre cele 12 locuințe nZEB plus rămân în evidența noastră și vor putea fi avuți în vedere, în condițiile legii și ale reglementărilor aplicabile, în cadrul procedurilor ulterioare de repartizare a locuințelor disponibile.

În acest context, Municipiul Câmpulung Moldovenesc dispune și de locuințe sociale realizate în cadrul proiectului finanțat prin Programul Operațional Regional, care urmează să fie atribuite în perioada următoare, în cadrul unei proceduri distincte și cu respectarea condițiilor legale și a criteriilor aplicabile acestei categorii de locuințe. Astfel, solicitanții aflați în evidența municipiului care nu beneficiază de repartizarea unei locuințe nZEB plus vor putea fi avuți în vedere și în cadrul procedurii de atribuire a acestor locuințe, în măsura în care îndeplinesc condițiile prevăzute pentru repartizarea lor.

Investiția care face obiectul prezentei proceduri a fost finanțată prin Planul Național de Redresare și Reziliență – Componenta C10 „Fondul Local”, iar Municipiul Câmpulung Moldovenesc are obligația de a demonstra îndeplinirea obiectivelor și țintelor asumate prin proiect, inclusiv repartizarea și ocuparea locuințelor de către persoane aparținând grupului social indicat în descrierea țintei.

În cadrul documentelor necesare finalizării implementării proiectului, până la data de 31 august 2026 trebuie transmisă hotărârea Consiliului Local privind repartizarea locuințelor, motiv pentru care este necesară finalizarea procedurii și aprobarea documentelor aferente în termenul stabilit.

Totodată, în vederea încheierii raporturilor locative cu beneficiarii cărora le sunt repartizate locuințele, este necesară aprobarea Contractului-cadru de închiriere pentru locuințele nZEB plus pentru tineri, care va sta la baza încheierii contractelor individuale de închiriere.

Prin urmare, prin proiectul de hotărâre se propune aprobarea Listei cuprinzând solicitanții îndreptățiți să primească o locuință nZEB plus pentru tineri, în ordinea de prioritate stabilită, (Anexa nr. 1), Listei privind repartizarea celor 12 locuințe nZEB plus pentru tineri (Anexa nr. 2) și Contractului-cadru de închiriere pentru locuințele nZEB plus pentru tineri, proprietate publică a Municipiului Câmpulung Moldovenesc (Anexei nr. 3). 

Aprobarea documentelor menționate permite finalizarea procedurii de repartizare și închiriere a locuințelor realizate în cadrul proiectului, ocuparea acestora de către beneficiarii eligibili și îndeplinirea obligațiilor asumate de Municipiul Câmpulung Moldovenesc în cadrul proiectului finanțat prin PNRR.

Argumentele prezentate de inițiator sunt reale și pertinente.

Având în vedere cele prezentate, rezultatul procedurii desfășurate de Comisia de analiză a solicitărilor de locuințe și necesitatea respectării termenului de 31 august 2026 pentru transmiterea hotărârii Consiliului Local privind repartizarea locuințelor, apreciem că proiectul de hotărâre este legal, oportun și necesar și poate fi supus spre analiză și aprobare Consiliului Local al municipiului Câmpulung Moldovenesc.

	Director executiv adjunct,

Istrate Luminița


	Șef Serviciu patrimoniu,

Niță Luminița

Compartiment spațiu locativ,

Galbăn Roxana 

Pădure Karol




PAGE  
2

